Kuna talv ähvardab järjest karmimalt peagi saabuda, tuleb luua loomadele ja lindudele ilmale vastavad  tingimused. Paar päeva tagasi sadas maha ka lumi, mis on küll praeguseks kadunud, kuid pori on ikka kõikjal. Samuti on ilmad jahedad ja eriti lindudele see ei sobi. Niisiis olen viimased päevad veetnud laudas lindude ruumis ehitades. Möödunud aastal olid kõik linnud koos, kuid väga ruttu sai selgeks, et veelinnud tuleb siiski hoida eraldi. Nad muudavad ruumi kohutavalt niiskeks ning kanadele ja teistele kuivamaalindudele see ei meeldi. Kuna pardid-haned taluvad külma ja niiskust paremini, siis alustasin  kõigepealt ruumist, kus hakkavad talvisel ajal elama kanad, kalkunid ja vutid. Vuttidega oli lihtne, oli vaja vaid mitmeks sektsiooniks jagatud puur seinale kinnitada. Kalkunitega ei ole ka midagi keerulist, kuna neid on mul vaid üks grupp. Kõige rohkem tööd ja vaeva on kanadega, kuna neid on palju erinevaid tõuge ja vanusegruppe. Niisiis tegin ruumi kahekorruseliseks. Korrused jagasin erinevateks boksideks võrguga. Kõiki bokse veel valmis ei jõudnudki, ja sel polnud ka kohe vajadust, kuna praegu lähtusin  lindude grupeerimisel pigem vanusest. Kui nad hiljem tõugude kaupa ära jagada, tekib ka vajadus rohkemate bokside järgi.